«ШАЯН ТВда» online бәйрәм концерты узачак

	10 декабрь көнне 16:00 сәгатьтә «ШАЯН ТВ» каналы туган көненә багышланган «ШАЯН ONLINE» бәйрәм концертын оештыра. Туры эфирда иң матур җырлар, онытылмаслык чыгышлар, татар эстрадасы йолдызлары, үзенчәлекле дуэтлар, премьералар көтелә. 	 Концертның телевизион трансляциясен 20:30да «ШАЯН ТВ» каналында һәм сайтта карарга мөмкин булачак. Татарстан Республикасы Президенты Рөстәм Нургали улы Миңнеханов хәер-фатыйхасы белән ачылган тәүлек әйләнәсе татар телендә эшли торган бердәнбер балалар каналына 12 ноябрь көнне 2 ел тулды. Шул уңайдан, «ШАЯН ТВ» каналы дусларына бүләк әзерли! 

Бәйрәм чарасы «Сәйлән» балалар телевизион татар җыры фестивале лауреатлары чыгышы һәм «Балачак җыры» бәйгесендә катнашып, җиңү яулаган 5 клипны тәкъдим итү белән үрелеп барачак.  «Сәйлән» фестиваленең 2нче сезоны җиңүчеләре исә татар эстрадасы йолдызлары белән бер сәхнәдә балкыячак! Махсус кункаклар: Эльмира Калимуллина, Илгиз Мөхетдинов, Зәринә Вилданова һәм Илгиз Шәйхразиев.

Концертны дөньяның теләсә кайсы почмагында карарга мөкин. Безнең максатыбыз да  - туган телебез сагында булып, дөньядагы бөтен татар балаларын берләштерү. Тамашачылар өчен концертның туры эфиры YouTube каналда һәм инстаграм аккаунтта тәкъдим ителәчәк. 

10 декабрь көнне «ШАЯН ONLINE» концертын 16:00 сәгатьтә YouTube платформасы аша, ә 20:30да «ШАЯН ТВ» каналында карагыз. Бәйрәм программасы берәүне дә битараф калдырмас.  
	---	
Шаян

	№ --- | 03.12.2020	


